Wenners van die BoekeJol-digkompetisie 2018 bekend!Foto: pixabay.com Dié jaar se BoekeJol-fees het weereens die jaar met ŉ heerlike digkunskompetisie afgeskop. BoekeJol en Maroela Media het aan elkeen, maak nie saak hoe oud jy is nie, die geleentheid gegee om hul digvernuf met ons te deel. Die beoordelaarspaneel was die bekende skrywer en digter, Emma Bekker, en dr. Alwyn Roux, ’n dosent in literatuurwetenskap en kreatiewe skryfkuns in die Departement Afrikaans en Algemene Literatuurwetenskap van die Universiteit van Suid-Afrika. Hier is die wengedig uit die pen van Hélen Möller (42) van Nelspruit. da capo al fine Ek lei jou na die klavier in die saal se hoek: jy slaan gretig die deksel op. Jou vingers vind die klanke sonder soek. Foutloos speel jy, uitgetrapte baan tussen brein en vingers onaangetas. En ek sing saam, ondanks die lastige huil wat opwel in my borskas. Want vir ’n klein oomblikkie ken jy my naam terwyl jou vingers die Here prys met blye galm. Met musiek sê ons alles wat in ons harte is. Want ma’s en kinders Ken mekaar selfs wanneer alzheimer die plesier van geselsies tussen geliefdes uitwis. Die tweedeplekwenner is Gert Strydom (54) van Springs. Diep in Junie in die erge winter Diep in Junie in die erge winter kruis jy my pad en is ek met jou verstom as jou tuin nog blomme het wat steeds in die ryp besig is om te blom. Jou woorde is kort en kragtig waar die blomme jou verruk so asof als in hierdie skepping volmaak is en van daardie oomblik bly die indruk as liefde sommer self begin jy my lok en trek diep in jou dae in. [Verwysing: “Middenin de vlakte van juli” deur Herman de Coninck] Die derdeplekwenner is Adri Roothman Buys (37) van Parklands in die Wes-Kaap. So ’n bietjie onthou tussen my en jou Kan ek sommer net ’n bietjie hier kom sit en woorde uitruil met jou betaal my uit die skatkis van jou geheue leer my van die dinge wat skuil in die wysheid van jou oë Ek wil terugkyk na een van jou dae lank terug in 1965 toe jy met kaalvoete tussen roosblare kon dartel en kon liefhê met daai helder blink van die son in ’n wit rok wat sag die herinneringe van jou lyf kon omvou jou hartklop wat jou oë gelei het waar liefde begin woon het in die grys van ’n man se oë wat jou gelei het na jou huis van lewe laat my loop deur die mooi van jou jonkwees en leen my ’n stukkie van jou gister om vas te pers tussen my blaaie van hoop Die vierde BoekeJol-fees vind vanjaar van 30 Augustus tot 1 September plaas by die Leriba Hotel in Centurion.